title: 2014/817/ES: 2014 m. spalio 22 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Prancūzijos paraiška „EGF/2014/006 FR/PSA“ )

text:
20.11.2014

               LT

               Europos Sąjungos oficialusis leidinys

               L 333/21

         EUROPOS PARLAMENTO IR TARYBOS SPRENDIMAS
   2014 m. spalio 22 d.
   dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Prancūzijos paraiška „EGF/2014/006 FR/PSA“)

      (2014/817/ES)

   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 15 straipsnio 4 dalį,
   atsižvelgdami į 2013 m. gruodžio 2 d. Tarybos reglamentą (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (2), ypač į jo 12 straipsnį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (3), ypač jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti paramą atleistiems darbuotojams ir savarankiškai dirbantiems asmenims, nutraukusiems darbo veiklą dėl su globalizacija susijusių esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės, kaip nurodyta Europos Parlamento ir Tarybos reglamente (EB) Nr. 546/2009 (4), arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)

               EGF negali viršyti maksimalios metinės 150 mln. EUR sumos (2011 m. kainomis), kaip nustatyta Reglamento (ES, Euratomas) Nr. 1311/2013 12 straipsnyje;

               (3)

               2014 m. balandžio 25 d. Prancūzija pateikė paraišką mobilizuoti EGF lėšas dėl darbuotojų atleidimo iš Peugeot Citroën Automobiles Prancūzijoje ir ją papildė išsamesne informacija, kaip nustatyta Reglamento (ES) Nr. 1309/2013 8 straipsnio 3 dalyje. Ši paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)

               todėl iš EGF turėtų būti mobilizuota 12 704 605 EUR suma finansinei paramai pagal Prancūzijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2014 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 12 704 605 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2014 m. spalio 22 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         B. DELLA VEDOVA

      (1)  OL L 347, 2013 12 20, p. 855.

      (2)  OL L 347, 2013 12 20, p. 884.

      (3)  OL C 373, 2013 12 20, p. 1.

      (4)  OL L 167, 2009 6 29, p. 26.


title: Prašymas atšaukti Miloslavo Ransdorfo imunitetą 2009 m. vasario 3 d. Europos Parlamento sprendimas dėl prašymo atšaukti Miloslavo Ransdorfo imunitetą (2008/2176(IMM))

text:
18.3.2010

               LT

               Europos Sąjungos oficialusis leidinys

               CE 67/148

         Prašymas atšaukti Miloslavo Ransdorfo imunitetą

      P6_TA(2009)0035

   2009 m. vasario 3 d. Europos Parlamento sprendimas dėl prašymo atšaukti Miloslavo Ransdorfo imunitetą (2008/2176(IMM))
   (2010/C 67 E/20)

      Europos Parlamentas,

               —

               atsižvelgdamas į kompetentingų Čekijos Respublikos institucijų prašymą atšaukti Miloslavo Ransdorfo imunitetą, pateiktą 2008 m. birželio 16 d. ir paskelbtą per 2008 m. liepos 9 d. plenarinį posėdį,

               —

               susipažinęs su Miloslavo Ransdorfo paaiškinimais, pateiktais pagal Darbo tvarkos taisyklių 7 straipsnio 3 dalį,

               —

               atsižvelgdamas į 1965 m. balandžio 8 d. Protokolo dėl Europos Bendrijų privilegijų ir imunitetų 10 straipsnį bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Bendrijų Teisingumo Teismo 1964 m. gegužės 12 d. ir 1986 m. liepos 10 d. sprendimus (1),

               —

               atsižvelgdamas į Čekijos Respublikos Konstitucijos 27 straipsnio 4 dalį,

               —

               atsižvelgdamas į Darbo tvarkos taisyklių 6 straipsnio 3 dalį ir 7 straipsnį,

               —

               atsižvelgdamas į Teisės reikalų komiteto išvadas (A6-0008/2009),

               A.

               kadangi Miloslavas Ransdorfas yra Europos Parlamento narys, kuris buvo išrinktas per 2004 m. birželio 10-13 d. vykusius šeštuosius tiesioginius Parlamento rinkimus, ir kadangi Parlamentas patvirtino jo mandatą 2004 m. gruodžio 14 d. (2),

               B.

               kadangi 1965 m. balandžio 8 d. Protokolo dėl Europos Bendrijų privilegijų ir imunitetų 10 straipsnį sesijų metu Europos Parlamento nariai savo valstybės teritorijoje naudojasi imunitetais, kurie toje valstybėje yra suteikiami parlamento nariams; kadangi imunitetu negali būti naudojamasi, jei narys yra sulaikomas pažeidimo darymo metu; ir kadangi tai neprieštarauja Europos Parlamentui pasinaudoti savo teise atšaukti nario imunitetą,

               C.

               kadangi vadovaujantis Čekijos Respublikos Konstitucijos 27 straipsnio 4 dalimi joks Parlamento narys ar senatorius negali būti patrauktas baudžiamojon atsakomybėn negavus Parlamento, kurio nariu jis yra, sutikimo ir jei atitinkamas Parlamentas nesuteikia tokio sutikimo patraukti baudžiamojon atsakomybėn nėra įmanoma,

               1.

               nusprendžia atšaukti Miloslavo Ransdorfo imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto išvadas kompetentingoms Čekijos Respublikos institucijoms.

      (1)  Wagner prieš Fohrmann ir Krier (101/63, 1964 m. Rinkinys, p. 383) ir Wybot prieš Faure ir kiti (149/85, 1986 m. Rinkinys, p. 2391).

      (2)  OL C 226 E, 2005 9 15, p. 51.


title: 2011/334/Euratomas: 2006 m. lapkričio 21 d. Tarybos sprendimas, patvirtinantis Komisijai pavesto Europos atominės energijos bendrijos, atstovaujamos Europos Bendrijų Komisijos, ir Korėjos Respublikos Vyriausybės bendradarbiavimo susitarimo dėl branduolių sintezės energijos mokslinių tyrimų sudarymą

text:
11.6.2011

               LT

               Europos Sąjungos oficialusis leidinys

               L 154/1

         TARYBOS SPRENDIMAS
   2006 m. lapkričio 21 d.
   patvirtinantis Komisijai pavesto Europos atominės energijos bendrijos, atstovaujamos Europos Bendrijų Komisijos, ir Korėjos Respublikos Vyriausybės bendradarbiavimo susitarimo dėl branduolių sintezės energijos mokslinių tyrimų sudarymą
   (2011/334/Euratomas)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Komisijos pasiūlymą,
   kadangi:

               (1)

               Komisija, vadovaudamasi 2006 m. balandžio 14 d. iš Tarybos gautais derybų nurodymais, derėjosi dėl Europos atominės energijos bendrijos, atstovaujamos Komisijos, ir Korėjos Respublikos Vyriausybės bendradarbiavimo susitarimo dėl branduolių sintezės energijos mokslinių tyrimų.

               (2)

               Reikėtų patvirtinti Komisijai pavestą sudaryti Susitarimą,

         NUSPRENDĖ:
   Vienintelis straipsnis
   Europos atominės energijos bendrijos vardu patvirtinamas Komisijai pavestas Europos atominės energijos bendrijos, atstovaujamos Komisijos, ir Korėjos Respublikos Vyriausybės bendradarbiavimo susitarimo dėl branduolių sintezės energijos mokslinių tyrimų sudarymas.
   Susitarimo tekstas pridedamas prie šio sprendimo.

      Priimta Briuselyje 2006 m. lapkričio 21 d.

            Tarybos vardu

            Pirmininkė

         U.-M. WIDEROOS

    ---documentbreak---

               11.6.2011

               LT

               Europos Sąjungos oficialusis leidinys

               L 154/2

         VERTIMAS
   EUROPOS ATOMINĖS ENERGIJOS BENDRIJOS,
   atstovaujamos Europos Bendrijų Komisijos, ir Korėjos Respublikos Vyriausybės bendradarbiavimo susitarimas dėl branduolių sintezės energijos mokslinių tyrimų
   Europos atominės energijos bendrija (Euratomas), atstovaujama Europos Bendrijų Komisijos, ir Korėjos Respublikos Vyriausybė (toliau kartu – Šalys),
   KADANGI 1996 m. spalio 28 d. Europos bendrijos bei jos valstybių narių ir Korėjos Respublikos Vyriausybės pagrindų susitarime dėl prekybos ir bendradarbiavimo Šalys įsipareigoja skatinti bendradarbiavimą energetikos ir aplinkos apsaugos srityse, ypač plėtojant naujas ir atsinaujinančias energijos rūšis, ir
   NORĖDAMOS ir toliau skatinti branduolių sintezės energijos, aplinkosaugos atžvilgiu priimtino, ekonomiškai konkurencingo ir beveik neišsenkančio energijos šaltinio, plėtrą,
   SUSITARĖ:
   I straipsnis
   Tikslas
   Šio Susitarimo tikslas yra stiprinti Šalių bendradarbiavimą abipusės naudos ir abipusiškumo pagrindu tose srityse, kuriose taikomos atitinkamos branduolių sintezės energijos programos, siekiant tobulinti mokslines žinias ir technologinius pajėgumus, sudarančius branduolių sintezės energijos sistemos pagrindą.
   II straipsnis
   Bendradarbiavimo sritys
   Pagal šį Susitarimą bendradarbiavimo sritys gali būti:

               a)

               tokamakai, įskaitant didelius dabartinės kartos projektus, ir veikla, susijusi su naujos kartos projektais;

               b)

               tokamakų alternatyvos;

               c)

               magnetinės branduolių sintezės energijos technologijos;

               d)

               plazmos teorija ir taikomoji plazmos fizika;

               e)

               programų politika ir planai;

               f)

               kitos sritys, dėl kurių Šalys susitaria raštu, jei jos priklauso atitinkamoms programoms.

         III straipsnis
   Bendradarbiavimo formos
   1.   Bendradarbiavimo pagal šį Susitarimą formos gali būti šios, tačiau jų sąrašas nebaigtinis:

               a)

               informacijos ir duomenų apie mokslinę ir techninę veiklą, pokyčius, praktiką ir rezultatus bei apie programų politiką ir planus, pateikimas ir pasikeitimas tokia informacija, įskaitant pasikeitimą neatskleistina informacija pagal VI ir VII straipsniuose išdėstytas sąlygas ir tvarką;

               b)

               pasikeitimas mokslininkais, inžinieriais ir kitais specialistais sutartam laikotarpiui siekiant dalyvauti eksperimentuose, atlikti analizę, projektavimą ir kitokią mokslinių tyrimų ir plėtros veiklą remiantis VIII straipsniu;

               c)

               seminarų ir kitokių susitikimų organizavimas siekiant aptarti ir pasikeisti informacija sutartais klausimais II straipsnyje išvardytose srityse ir nustatyti bendradarbiavimo veiksmus, kurių būtų naudinga imtis pagal V straipsnį;

               d)

               eksperimentams, bandymams ir vertinimui skirtų mėginių, medžiagų, įrangos (prietaisų ir komponentų) pateikimas ir pasikeitimas jais remiantis IX ir X straipsniais;

               e)

               bendrų tyrimų, projektų ar eksperimentų vykdymas, įskaitant bendrą projektavimą, konstravimą ir eksploatavimą;

               f)

               duomenų sąsajų nustatymas, pavyzdžiui, nuotolinės duomenų analizės priemonės, tačiau jomis neapsiribojama;

               g)

               kitokios specialios bendradarbiavimo formos, dėl kurių abi Šalys susitaria raštu.

         2.   Šalys atitinkamai koordinuoja veiklą pagal šį Susitarimą su kita tarptautine veikla branduolių sintezės mokslinių tyrimų ir plėtros srityje siekdamos sumažinti pastangų dubliavimą.
   Nė viena šio Susitarimo nuostata nėra interpretuojama taip, kad pažeistų dabar galiojančius Šalių bendradarbiavimo susitarimus arba susitarimus, kurie bus sudaryti ateityje.
   IV straipsnis
   Koordinavimo komitetas ir vykdomieji sekretoriai
   1.   Veiklai pagal šį Susitarimą koordinuoti ir prižiūrėti Šalys įsteigia Koordinavimo komitetą. Kiekviena Šalis paskiria vienodą skaičių Koordinavimo komiteto narių ir skiria vieną iš savo paskirtų narių delegacijos vadovu. Koordinavimo komitetas renkasi kas metus, pakaitomis Korėjos Respublikoje ir Europos Sąjungoje, arba kitu sutartu laiku ir kitoje vietoje. Susitikimui pirmininkauja priimančiosios Šalies delegacijos vadovas.
   2.   Koordinavimo komitetas svarsto veiklos pagal šį Susitarimą pažangą ir planus bei siūlo, koordinuoja bei tvirtina būsimą bendradarbiavimo veiklą, kurią apima šis Susitarimas, atsižvelgdamas į techninius privalumus ir pastangų lygį užtikrinant abipusę naudą ir bendrą abipusiškumą pagal šį Susitarimą.
   3.   Visi Koordinavimo komiteto sprendimai priimami bendru susitarimu.
   4.   Kiekviena Šalis paskiria vykdomąjį sekretorių, kuris veikia jos vardu laikotarpiu tarp Koordinavimo komiteto susitikimų visais klausimais, susijusiais su bendradarbiavimu pagal šį Susitarimą. Vykdomieji sekretoriai atsako už kasdienio bendradarbiavimo administravimą.
   V straipsnis
   Įgyvendinimas
   1.   Kiekviena Šalis paskiria už veiklos įgyvendinimą pagal šį Susitarimą atsakingus subjektus.
   2.   Patvirtinęs tam tikrą bendradarbiavimo veiklą, Koordinavimo komitetas, jei būtina, taip pat patvirtina projekto planą pagal šį Susitarimą ir jo sąlygas.
   3.   Kiekviename projekto plane išvardijami už projekto įgyvendinimą atsakingi subjektai ir pateikiamos išsamios bendradarbiavimo veiklos įgyvendinimo nuostatos, įskaitant techninę taikymo sritį ir administravimą, taikytiną atsakomybę už nukenksminimą, pasikeitimą neatskleistina informacija, įranga, intelektinės nuosavybės klausimus, bendras išlaidas, išlaidų pasidalijimą ir tvarkaraštį, tačiau tuo neapsiribojama.
   VI straipsnis
   Informacijos pateikimas ir sklaida
   1.   Pagal taikomus įstatymus bei kitus teisės aktus ir šio Susitarimo nuostatas kiekviena Šalis ir jos paskirti asmenys įsipareigoja suteikti kitai Šaliai ir jos paskirtiems asmenims visą turimą informaciją, kurios reikia bendradarbiavimo veiklai pagal šį Susitarimą vykdyti.
   2.   Šalys ir jų paskirti asmenys remia kuo platesnę informacijos, kurią jos turi teisę atskleisti ir kuri yra bendrai parengta arba ją ketinama pateikti ar ja keistis pagal šį Susitarimą, sklaidą atsižvelgiant į būtinybę apsaugoti neatskleistiną informaciją ir intelektinę nuosavybę, sukurtą ar pateiktą pagal šį Susitarimą.
   3.   Vienos Šalies pagal šį Susitarimą perduodama informacija kitai Šaliai yra tiksli, kiek žinoma perduodančiajai Šaliai, tačiau perduodančioji Šalis negarantuoja, kad perduota informacija yra tinkama gaunančiajai ar bet kuriai kitai trečiajai šaliai konkrečiai panaudoti ar pritaikyti. Informacija, kurią Šalys bendrai parengia, yra tiksli, kiek žinoma abiem Šalims. Nė viena Šalis negarantuoja bendrai parengtos informacijos tikslumo ar tinkamumo bet kuriai Šaliai ar bet kuriai trečiajai šaliai konkrečiai panaudoti ar pritaikyti.
   VII straipsnis
   Intelektinė nuosavybė
   Intelektinės nuosavybės, sukurtos arba pateiktos bendradarbiaujant pagal šį Susitarimą, apsaugą ir paskirstymą reglamentuoja A priedo, kuris yra neatsiejama šio Susitarimo dalis, nuostatos, taikomos visai pagal šį Susitarimą vykdomai veiklai.
   VIII straipsnis
   Darbuotojų mainai
   Toliau išvardytos nuostatos taikomos darbuotojų mainams tarp Šalių ar jų paskirtų subjektų pagal šį Susitarimą:

               a)

               kiekviena Šalis užtikrina, kad būtų atrinkti kvalifikuoti darbuotojai, turintys įgūdžių ir kompetencijos, reikalingos pagal šį Susitarimą suplanuotai veiklai vykdyti. Dėl kiekvieno pasikeitimo darbuotojais Šalys susitaria iš anksto pasikeisdamos laiškais, kuriuose nurodomas šis Susitarimas ir su juo susijusios intelektinės nuosavybės nuostatos, taip pat aktuali bendradarbiavimo veikla;

               b)

               kiekviena Šalis atsako už mainų programoje dalyvaujantiems darbuotojams mokamą atlyginimą, draudimą ir išmokas;

               c)

               siunčiančioji Šalis apmoka mainų programoje dalyvaujančių darbuotojų, dirbančių priimančiojoje institucijoje, kelionės ir gyvenimo išlaidas, jeigu nesusitarta kitaip;

               d)

               priimančioji Šalis pasirūpina tinkamu mainų programoje dalyvaujančių kitos Šalies darbuotojų (ir jų kartu gyvenančių šeimų) apgyvendinimu abiem pusėms priimtinu abipusiškumo pagrindu;

               e)

               priimančioji Šalis, vadovaudamasi savo įstatymais ir taisyklėmis, suteikia visą reikiamą pagalbą kitos Šalies mainų programoje dalyvaujantiems darbuotojams tvarkant administracinius formalumus (pvz., gaunant vizas);

               f)

               kiekviena Šalis užtikrina, kad mainų programoje dalyvaujantys darbuotojai laikytųsi bendrųjų darbo tvarkos taisyklių ir saugos taisyklių, taikomų priimančiojoje institucijoje;

               g)

               kiekviena Šalis savo lėšomis gali stebėti kitos Šalies konkrečius tyrimus ir analitinį darbą, atliekamą II straipsnyje apibrėžtose bendradarbiavimo srityse. Toks stebėjimas galimas organizuojant darbuotojų vizitus kiekvienu atveju iš anksto susitarus su priimančiąja Šalimi.

         IX straipsnis
   Pasikeitimas įranga, mėginiais ir kt.
   Jeigu Šalys ar jų įgaliotieji subjektai numato keistis, skolintis arba viena kitai pateikti įrangą, instrumentus, mėginius, medžiagas arba reikiamas atsargines dalis (toliau – įrangą), vežant ar naudojant tą įrangą taikomos šios nuostatos:

               a)

               siunčiančioji Šalis kuo skubiau pateikia išsamų įrangos sąrašą ir tinkamas specifikacijas bei techninius ir informacinius dokumentus;

               b)

               įranga, kurią pateikia siunčiančioji Šalis, išlieka pastarosios nuosavybe ir turi būti grąžinta siunčiančiajai Šaliai dieną, kurią nustato Koordinavimo komitetas, jeigu V straipsnyje minėtame projekto plane nesusitarta kitaip;

               c)

               įranga pradedama naudoti priimančiojoje įstaigoje tik bendru Šalių susitarimu; ir

               d)

               priimančioji Šalis parūpina įrangai reikiamas patalpas ir užtikrina elektros, vandens, dujų ir t. t. tiekimą pagal techninius reikalavimus, dėl kurių susitaria abi Šalys.

         X straipsnis
   Bendrosios nuostatos
   1.   Kiekviena Šalis vykdo šiame Susitarime numatytą veiklą pagal savo galiojančius įstatymus ir kitus teisės aktus ir parūpina išteklius atsižvelgdama į turimas asignuotas lėšas.
   2.   Jeigu Šalys konkrečiai raštu nesusitaria kitaip, visas išlaidas, susijusias su bendradarbiavimu pagal šį Susitarimą, apmoka jas patirianti Šalis.
   3.   Visi klausimai, susiję su šio Susitarimo aiškinimu arba įgyvendinimu, kylantys per jo galiojimo laikotarpį, sprendžiami Šalių susitarimu.
   4.   EURATOMO atžvilgiu šis Susitarimas taikomas teritorijose, kuriose galioja EURATOMO steigimo sutartis, ir šalių, dalyvaujančių EURATOMO branduolių sintezės programoje asocijuotųjų trečiųjų valstybių teisėmis, teritorijose.
   XI straipsnis
   Susitarimo galiojimo laikotarpis, pakeitimas ir nutraukimas
   1.   Šis Susitarimas įsigalioja tą dieną, kai Šalys praneša viena kitai raštu, kad jų atitinkamos vidaus procedūros, reikalingos šiam Susitarimui įsigalioti, yra baigtos, ir galioja penkerius (5) metus. Jeigu viena iš Šalių nepraneša kitai Šaliai raštu apie savo ketinimą nutraukti šį Susitarimą ne mažiau kaip prieš šešis mėnesius iki jo galiojimo pabaigos, šis Susitarimas automatiškai pratęsiamas dar penkeriems (5) metams.
   2.   Šis Susitarimas gali būti keičiamas raštišku Šalių susitarimu.
   3.   Visa bendra veikla ir eksperimentai, neužbaigti šio Susitarimo nutraukimo arba galiojimo pabaigos dieną, gali būti tęsiami ir užbaigiami pagal šio Susitarimo sąlygas.
   4.   Šis Susitarimas ir bet koks juo remiantis sudarytas projekto planas gali būti nutrauktas bet kada bet kurios Šalies nuožiūra, jeigu Šalis, norinti nutraukti šį Susitarimą arba projekto planą, prieš šešis (6) mėnesius pateikia raštišką pranešimą. Toks nutraukimas nepažeidžia teisių, kurias abi Šalys gali būti įgiję pagal šį Susitarimą arba projekto planą iki jo nutraukimo datos.
   5.   Šis Susitarimas sudarytas dviem egzemplioriais 21 kalba (korėjiečių, danų, olandų, anglų, suomių, prancūzų, vokiečių, graikų, italų, portugalų, ispanų, švedų, čekų, estų, vengrų, lietuvių, latvių, maltiečių, lenkų, slovakų ir slovėnų). Tekstai anglų ir korėjiečių kalbomis yra autentiški.

      Tai patvirtindami, toliau nurodyti tinkamai įgalioti asmenys pasirašė šį Susitarimą.
      Sudaryta du tūkstančiai šeštų metų lapkričio dvidešimt antrą dieną dviem egzemplioriais anglų ir korėjiečių kalbomis.

         EUROPOS ATOMINĖS ENERGIJOS BENDRIJOS, ATSTOVAUJAMOS EUROPOS BENDRIJŲ KOMISIJOS, VARDU

         KORĖJOS RESPUBLIKOS VYRIAUSYBĖS VARDU

   A PRIEDAS

      INTELEKTINĖS NUOSAVYBĖS TEISĖS

   Teisės į intelektinę nuosavybę, sukurtą ar įgytą pagal šį Susitarimą, paskirstomos taip:
   I.   Taikymas

   Šis priedas taikomas visai bendradarbiavimo veiklai, įgyvendinamai pagal šį Susitarimą, išskyrus atvejus, dėl kurių konkrečiai susitariama kitaip.
   II.   Teisių nuosavybė, skyrimas ir naudojimasis jomis

   A.   Šiame Susitarime „intelektinė nuosavybė“ vartojama ta reikšme, kuri apibrėžta 1967 m. liepos 14 d. Stokholme priimtos Konvencijos dėl pasaulinės intelektinės nuosavybės organizacijos įsteigimo 2 straipsnyje.
   B.   Šis Priedas skirtas teisių, turtinių teisių ir autorių honorarų paskirstymui Šalims. Kiekviena Šalis užtikrina, kad kita Šalis galėtų gauti intelektinės nuosavybės teises, jai suteikiamas pagal šį priedą. Šis priedas nekeičia ar nepažeidžia tokių teisių, turtinių teisių ir autorių honorarų paskirstymo Šaliai ir jos piliečiams, kuris nustatomas pagal tos Šalies įstatymus ir praktiką.
   C.   Šio Susitarimo nutraukimas arba galiojimo pabaiga neturi jokio poveikio teisėms arba įsipareigojimams pagal šį priedą.

               1.

               Šalių bendradarbiavimo veiklos atveju intelektinei nuosavybei, sukurtai atliekant bendrus tyrimus, t. y. tyrimus, kuriuos remia abi Šalys, technologijų valdymo plane (TVP) turi būti taikomi šie principai:

                           a)

                           per pagrįstą laikotarpį Šalys praneša viena kitai apie bet kokias intelektinės nuosavybės teises, įgytas pagal šį Susitarimą (arba atitinkamus įgyvendinimo susitarimus);

                           b)

                           jeigu nesusitarta kitaip, abi Šalys be jokio teritorinio apribojimo naudojasi bendrus mokslinius tyrimus atliekant sukurtos intelektinės nuosavybės teisėmis ir turtinėmis teisėmis;

                           c)

                           kiekviena Šalis stengiasi laiku apsaugoti intelektinę nuosavybę, į kurią ji įgijo teises ir turtines teises pagal TMP;

                           d)

                           kiekvienai Šaliai suteikiama neišimtinė, neatšaukiama ir nemokama licencija naudoti bet kokią intelektinę nuosavybę pagal šį Susitarimą tik mokslinių tyrimų tikslais;

                           e)

                           kuriant intelektinę nuosavybę dalyvavę kviestiniai mokslo darbuotojai intelektinės nuosavybės teises ir priimančiųjų institucijų iš tokių intelektinės nuosavybės teisių licencijavimo uždirbto autoriaus honoraro dalį gauna laikantis priimančiųjų institucijų veiklos nuostatų. Suteikdama pirmiau minėtas intelektinės nuosavybės teises ir autoriaus atlyginimo dalis kiekviena Šalis kviestiniams mokslo darbuotojams taiko ne mažiau palankias sąlygas nei savo šalies piliečiams. Be to, pagal priimančiosios institucijos politiką ir atitinkamus taikytinus Šalių įstatymus suteikiant apdovanojimus, premijas, išmokas ir bet kokį kitą atlygį, kiekvienam išradėju laikomam kviestiniam mokslo darbuotojui taikomos tokios pat sąlygos, kaip ir priimančiosios Šalies piliečiams.

               2.

               Vykdant ne bendrus mokslinius tyrimus, o kitą bendradarbiavimo veiklą pagal II skyriaus D poskyrio 1 punkto nuostatas, kiekviena Šalis reikalauja, kad visi jos dalyviai sudarytų specialius susitarimus dėl bendrų mokslinių tyrimų įgyvendinimo ir atitinkamų dalyvių teisių ir pareigų. Intelektinės nuosavybės atžvilgiu susitarimuose paprastai aptariama, be kita ko, nuosavybė, apsauga, naudotojo teisės mokslinių tyrimų tikslais, naudojimas ir sklaida, įskaitant susitarimus dėl bendro paskelbimo, kviestinių mokslo darbuotojų teises ir pareigas bei ginčų sprendimo tvarką. Susitarimuose taip pat gali būti aptarti kiti klausimai, pavyzdžiui, pirminė ir įgyta informacija, licencijavimas ir tikėtini rezultatai.

         E.   Nors ir išlaikydama konkurencijos sąlygas srityse, kurioms taikomas šis Susitarimas, kiekviena Šalis stengiasi užtikrinti, kad teisės, įgytos pagal šį Susitarimą ir pagal kitus susitarimus, sudarytus šio Susitarimo pagrindu, būtų panaudotos skatinant visų pirma i) pasinaudoti pagal šį Susitarimą parengta arba kitaip gauta informacija ir jos sklaida laikantis šiame Susitarime išdėstytų sąlygų, IV skyriaus nuostatų ir bet kurių taisyklių, galiojančių pagal Šalių vidaus įstatymus, reglamentuojančius neskleistiną arba konfidencialią informaciją branduolinėje srityje, ir ii) priimti ir įgyvendinti tarptautinius standartus.
   III.   Autorių teisių saugomi darbai

   Laikantis šio Susitarimo sąlygų, Šalims priklausančioms autorių teisėms taikoma tvarka, atitinkanti Sutartį dėl intelektinės nuosavybės teisių aspektų, susijusių su prekyba, kurios vykdymą administruoja Pasaulio prekybos organizacija.
   IV.   Mokslinės literatūros kūriniai

   Atsižvelgiant į V skyriuje numatytas neatskleistinos informacijos taisykles, taikoma tokia tvarka:

               A.

               Kiekvienai Šaliai suteikiama neišimtinė, neatšaukiama ir nemokama licencija visose šalyse versti, dauginti ir viešai platinti informaciją, paskelbtą mokslo ir techniniuose žurnaluose, straipsniuose, pranešimuose, knygose arba kituose šaltiniuose, tiesiogiai parengtą Šalims ar jų vardu atliekant bendrus mokslinius tyrimus.

               B.

               Ant visų viešai platinamų pagal šią nuostatą parengtų darbų, kurie yra autorių teisių subjektas, kopijų nurodomos autorių pavardės, nebent autorius aiškiai atsisako, kad jo pavardė būtų nurodyta. Ant jų taip pat pateikiama aiškiai matoma nuoroda į bendrą Šalių paramą.

         V.   Neatskleistina informacija

   A.   Dokumentinė neatskleistina informacija

               1.

               Kiekviena Šalis kuo anksčiau nustato, kokios informacijos, susijusios su šiuo Susitarimu, ji norėtų neskelbti, atsižvelgdama, inter alia, į šiuos kriterijus:

                           a)

                           informacija yra slapta, t. y. jos visuma arba tam tikras jos komponentų derinys ar rinkinys nėra visuotinai žinoma ar teisėtais būdais nėra lengvai prieinama;

                           b)

                           informacija dėl savo slaptumo turi realią arba potencialią komercinę vertę; ir

                           c)

                           teisėtai informaciją kontroliuojantis asmuo, siekdamas išsaugoti jos slaptumą, ėmėsi tomis aplinkybėmis pagrįstų priemonių.

                     Tam tikrais atvejais Šalys gali susitarti, kad pagal šį Susitarimą atliekant bendrus mokslinius tyrimus suteikta, pasikeista ar sukurta informacija arba jos dalis nebūtų atskleista, jei nenurodyta kitaip.

               2.

               Kiekviena Šalis užtikrina, kad pagal šį Susitarimą neatskleistina informacija ir konfidencialus jos pobūdis būtų aiškiai atpažįstamas kitai Šaliai, pavyzdžiui, atitinkamu ženklinimu arba riboto naudojimo žyma. Ši nuostata taip pat taikoma bet kokiam minėtos informacijos ar jos dalies dauginimui.
               Pagal šį Susitarimą neatskleistinos informacijos gavusi Šalis atsižvelgia į jos konfidencialų pobūdį. Šie apribojimai automatiškai nustoja galioti, kai informaciją be apribojimų paskelbia savininkas.

               3.

               Pagal šį Susitarimą perduotą neatskleistiną informaciją gavusi Šalis gali platinti ją savo samdomiems asmenims, įskaitant rangovus, ir kitiems atitinkamiems Šalies padaliniams, kurie yra įgalioti atlikti bendrus mokslinius tyrimus specifiniams tikslams ir turi susipažinti su informacija, su sąlyga, kad visa taip platinama neatskleistina informacija būtų saugoma laikantis šio priedo reikalavimų, kiekvienos Šalies įstatymų bei kitų teisės aktų ir būtų lengvai atpažįstama, kaip nurodyta pirmiau.

         B.   Nedokumentinė neatskleistina informacija
   Nedokumentinės neatskleistinos informacijos arba kitokios konfidencialios ar slaptos informacijos, gautos seminaruose ir kitokiuose pagal šį Susitarimą surengtuose susitikimuose, ar informacijos, gautos komandiruojant darbuotojus, naudojant priemones ar vykdant bendrus projektus, atžvilgiu, Šalys arba jų įgalioti asmenys taiko šiame Susitarime dokumentinei informacijai galiojančius principus, su sąlyga, kad tokios neatskleistinos ar kitos konfidencialios ar slaptos informacijos gavėjas apie perduotos informacijos konfidencialumą buvo raštu informuotas ne vėliau kaip jos perdavimo metu.
   C.   Kontrolė
   Kiekviena Šalis užtikrina, kad pagal šį Susitarimą gauta neatskleistina informacija būtų kontroliuojama taip, kaip nustatyta šiame priede. Jei viena Šalis sužino, kad ji nesugebės arba gali pagrįstai manyti nesugebėsianti laikytis A ir B punktuose nurodytų informacijos neplatinimo nuostatų, ji nedelsdama informuoja kitą Šalį. Po to Šalys konsultuojasi, kokių veiksmų reikia imtis.
   VI.   Ginčų sprendimas ir naujos bei nenumatytos intelektinės nuosavybės formos

   A.   Šalių ginčai dėl intelektinės nuosavybės sprendžiami pagal šio Susitarimo X straipsnio 3 dalį.
   Tačiau Šalių susitarimu ginčai gali būti perduodami spręsti tarptautiniam arbitražo teismui privalomo arbitražo tvarka pagal taikytinas tarptautinės teisės taisykles. Jei nesusitarta kitaip, taikomos UNCITRAL arbitražo taisyklės.
   B.   Jei kuri nors Šalis nusprendžia, kad įgyvendinant bendradarbiavimo veiklą pagal šį Susitarimą sukuriama naujo tipo intelektinė nuosavybė, nenumatyta TVP ar paskirtųjų asmenų susitarime, arba kyla kitų nenumatytų sunkumų, Šalys nedelsdamos ima tartis, kaip užtikrinti, kad jų teritorijose būtų tinkamai užtikrinta tos intelektinės nuosavybės apsauga, naudojimas ir platinimas.


title: 2014 m. gruodžio 17 d. Europos Parlamento ir Tarybos sprendimas (ES) 2015/41 dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Lenkijos paraiška „EGF/2013/006 PL/Fiat Auto Poland S.A.“ )

text:
14.1.2015

               LT

               Europos Sąjungos oficialusis leidinys

               L 8/12

         EUROPOS PARLAMENTO IR TARYBOS SPRENDIMAS (ES) 2015/41
   2014 m. gruodžio 17 d.
   dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą
   (Lenkijos paraiška „EGF/2013/006 PL/Fiat Auto Poland S.A.“)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (1), ypač į jo 12 straipsnio 3 dalį,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (2), ypač į jo 23 straipsnio antrą pastraipą,
   atsižvelgdami į 2013 m. gruodžio 2 d. Tarybos reglamentą (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (3), ypač į jo 12 straipsnį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (4), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF didžiausia metinė suma neviršija 150 mln. EUR (2011 m. kainomis), kaip nustatyta Reglamento (ES, Euratomas) Nr. 1311/2013 12 straipsnyje;

               (3)

               2013 m. liepos 29 d. Lenkija pateikė paraišką mobilizuoti EGF lėšas dėl darbuotojų atleidimo iš įmonės „Fiat Auto Poland S.A.“, iš 21 jos tiekėjo ir tolesnės gamybos grandies įmonės ir iki 2014 m. birželio 16 d. ją papildė išsamesne informacija. Ši paraiška atitinka finansinės paramos sumai nustatyti taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 259 610 EUR sumą;

               (4)

               todėl EGF lėšos turėtų būti mobilizuotos finansinei paramai pagal Lenkijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2014 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 259 610 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2014 m. gruodžio 17 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         B. DELLA VEDOVA

      (1)  OL L 406, 2006 12 30, p. 1.

      (2)  OL L 347, 2013 12 20, p. 855.

      (3)  OL L 347, 2013 12 20, p. 884.

      (4)  OL C 373, 2013 12 20, p. 1.


title: 1997 m. spalio 2 d. Komisijos sprendimas, iš dalies keičiantis Sprendimą 93/53/EEB, įsteigiantį kilmės pavadinimų, geografinių nuorodų ir specifinio pobūdžio sertifikatų mokslo komitetątekstas svarbus EEE

text:
Svarbus teisinis pranešimas

|

31997D0656

Oficialusis leidinys L 277 , 10/10/1997 p. 0030 - 0030

		Komisijos sprendimas1997 m. spalio 2 d.iš dalies keičiantis Sprendimą 93/53/EEB, įsteigiantį kilmės pavadinimų, geografinių nuorodų ir specifinio pobūdžio sertifikatų mokslo komitetą(tekstas svarbus EEE)(97/656/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,kadangi turi būti tiksliau nurodytos sąlygos, kurių Komiteto nariai turi laikytis, vykdydami savo pareigas,NUSPRENDĖ:Vienintelis straipsnisSprendimas 93/53/EEB iš dalies pakeičiamas taip:1) 6 straipsnio 1 dalies pirmas sakinys pakeičiamas ir išdėstomas taip:"Nariai skiriami trejiems metams.";2) 6 straipsnio 2 dalis pakeičiama ir išdėstoma taip:"2. Pasibaigus trejų ar atitinkamai dvejų metų laikotarpiui, nariai, pirmininkas ir pirmininko pavaduotojas savo pareigas eina tol, kol juos pakeičia kitas asmuo arba kol jų paskyrimas pratęsiamas.";3) 9 straipsnis pakeičiamas ir išdėstomas taip:"9 straipsnis1. Nepažeidžiant Sutarties 214 straipsnio, kai Komisijos atstovas nariams praneša, kad prašomoji nuomonė yra susijusi su slapto pobūdžio klausimu, Komiteto nariai privalo neatskleisti informacijos, kurią jie sužino dirbdami Komitete.2. Nei savo kadencijos metu, nei vėliau jie nesinaudoja profesiniais tikslais informacija, kurią sužinojo būdami Komiteto nariai.";4) įterpiamas šis straipsnis:"10 straipsnisEidami savo pareigas, nariai vengia interesų konflikto."Priimta Briuselyje, 1997 m. spalio 2 d.Komisijos varduFranz FischlerKomisijos narys--------------------------------------------------


title: 2015 m. birželio 1 d. Komisijos sprendimas, kuriuo steigiamas Veiksmingesnės maisto produktų tiekimo grandinės aukšto lygio forumas

text:
2.6.2015

               LT

               Europos Sąjungos oficialusis leidinys

               C 179/3

         KOMISIJOS SPRENDIMAS
   2015 m. birželio 1 d.
   kuriuo steigiamas Veiksmingesnės maisto produktų tiekimo grandinės aukšto lygio forumas
   (2015/C 179/03)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Sutarties 173 straipsnio 1 dalimi Sąjungai ir valstybėms narėms pavesta užtikrinti, kad būtų sudarytos Sąjungos pramonės konkurencingumui reikalingos sąlygos, visų pirma skatinant aplinkos, palankios įmonėms bendradarbiauti, kūrimą. 173 straipsnio 2 dalyje valstybės narės visų pirma raginamos konsultuotis tarpusavyje palaikant ryšį su Komisija, o prireikus koordinuoti savo veiklą pramonės srityje. Komisija gali imtis bet kokios naudingos iniciatyvos, kad būtų skatinamas šis koordinavimas;

               (2)

               2010 m. Komisija įsteigė ekspertų grupę – Veiksmingesnės maisto produktų tiekimo grandinės aukšto lygio forumą (toliau – forumas), kurio tikslas – laikantis Žemės ūkio maisto pramonės konkurencingumo aukšto lygio grupės rekomendacijos ir įgyvendinant 2009 m. Komunikate „Veiksmingesnė Europos maisto produktų tiekimo grandinė“ išdėstytas iniciatyvas padėti Komisijai parengti tvirtą žemės ūkio maisto pramonės politiką;

               (3)

               iki 2014 m. Veiksmingesnės maisto produktų tiekimo grandinės aukšto lygio forumas, taikydamas kompleksinį metodą, padėjo atlikti išsamią pagrindinių veiksnių, nustatančių visos maisto tiekimo grandinės konkurencingumą, analizę. Jis pripažino, kad reikia nuoseklumo visose politikos srityse, kuriose daromas poveikis Sąjungos maisto grandinei, ypač šiose srityse: žemės ūkio, maisto saugos, maistingumo ir sveikatingumo, aplinkos, prekybos, finansų rinkų, mokslinių tyrimų ir inovacijų ir pramonės politikos srityje apskritai;

               (4)

               2014 m. spalio 15 d. galutinėje ataskaitoje 47 forumo nariai vieningai paprašė Komisijos forumui suteikti naujus įgaliojimus tęsti konstruktyvų dialogą su Europos privačiojo ir viešojo sektorių suinteresuotaisiais subjektais dėl svarbiausių politikos klausimų ir naujų visos maisto tiekimo grandinės konkurencingumą veikiančių iššūkių;

               (5)

               galutinėje ataskaitoje pateiktos rekomendacijos, kuriose nurodyti kitame forume plačiau aptartini klausimai bei iniciatyvos, pavyzdžiui, konkurencingumas ir mažosios ir vidutinės įmonės, įmonių tarpusavio prekybos praktika, vidaus rinka; patekimas į rinką; tvarumas; socialiniai aspektai; inovacijos ir kainos. Ateityje forumas taip pat galėtų daugiau dėmesio savo veikloje skirti kitiems su maisto tiekimo grandinės konkurencingumu susijusiems klausimams;

               (6)

               todėl forumas turėtų tęsti savo veiklą;

               (7)

               norint sudaryti palankesnes sąlygas keistis gerąja patirtimi, galimybė tapti forumo nariais turėtų būti suteikta visų valstybių narių nacionalinėms institucijoms, atitinkamiems pramonės suinteresuotiesiems subjektams ir pilietinei visuomenei, ypač vartotojų atstovams, profesinėms sąjungoms ir nevyriausybinėms organizacijoms; siekiant užtikrinti, kad visiems suinteresuotiesiems subjektams būtų deramai atstovaujama, atstovavimas privačioms organizacijoms turėtų būti nustatytas remiantis viešuoju kvietimu teikti paraiškas;

               (8)

               nepažeidžiant Komisijos saugumo taisyklių, išdėstytų Komisijos sprendimo 2001/844/EB, EAPB, Euratomas priede (1), turėtų būti nustatytos forumo nariams taikomos informacijos atskleidimo taisyklės;

               (9)

               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (2);

               (10)

               tikslinga nustatyti šio sprendimo taikymo laikotarpį. Vėliau Komisija svarstys, ar reikėtų jį pratęsti,

         NUSPRENDĖ:
   1 straipsnis
   Dalykas
   Šiuo sprendimu nuo šio sprendimo priėmimo dienos įsteigiamas Veiksmingesnės maisto produktų tiekimo grandinės aukšto lygio forumas (toliau – forumas).
   2 straipsnis
   Užduotys
   Forumas padeda Komisijai rengti žemės ūkio maisto pramonės politiką ir kurti atitinkamas politikos priemones, kuriomis prisidedama prie veiksmingesnės maisto tiekimo grandinės. Šiuo tikslu ir remdamasis 2014 m. spalio 15 d. forumo priimtos galutinės ataskaitos rekomendacijomis, forumas diskusijų metu pagrindinį dėmesį skiria šiems svarbiems klausimams:

               —

               maisto grandinės konkurencingumas ir MVĮ,

               —

               įmonių tarpusavio prekybos praktika,

               —

               vidaus rinka,

               —

               patekimas į rinką ir prekyba,

               —

               tvarumas,

               —

               socialiniai aspektai,

               —

               inovacijos,

               —

               kainos,

               —

               maisto tiekimo grandinės konkurencingumą veikiantys ateities iššūkiai.

         3 straipsnis
   Konsultacijos
   Kad būtų parengtos naujos rekomendacijos, Komisija taip pat gali konsultuotis su forumu bet kokiu kitu su maisto tiekimo grandinės veikimu vidaus rinkoje susijusiu klausimu.
   4 straipsnis
   Sudėtis. Paskyrimas
   1.   Forumą sudaro ne daugiau kaip 50 narių.
   2.   Forumą sudaro tokie nariai:

               a)

               už maisto produktų sektorių atsakingos ministrų lygio nacionalinės valstybių narių institucijos;

               b)

               organizacijos, aktyviai veikiančios Sąjungos žemės ūkio maisto pramonės, žemės ūkio maisto produktų prekybos ir platinimo sektoriuose;

               c)

               ES asociacijos ir federacijos, atstovaujančios Sąjungos žemės ūkio, maisto perdirbimo pramonės ir žemės ūkio maisto produktų prekybos ir platinimo sektoriams;

               d)

               nevyriausybinės organizacijos, turinčios patirties maisto tiekimo grandinės srityje.

         3.   Nacionalinės valstybių narių institucijos skiria savo atstovus 5 straipsnio 2 dalyje nurodytoje parengiamojoje grupėje.
   Kitus narius iš paraiškas pateikusių 2 ir 3 straipsniuose nurodytose srityse kompetenciją turinčių organizacijų skiria Vidaus rinkos, pramonės, verslumo ir MVĮ generalinio direktorato generalinis direktorius. Minėtos organizacijos skiria savo atstovus forume ir 5 straipsnio 2 dalyje nurodytoje parengiamojoje grupėje.
   Jeigu dėl pagrįstų priežasčių, nurodytų grupės darbo tvarkos taisyklėse, Komisija mano, kad organizacijos paskirtas atstovas yra netinkamas, ji gali atmesti kandidatūrą. Tokiais atvejais prašoma, kad atitinkama organizacija paskirtų kitą atstovą.
   4.   Nariai skiriami visam šio sprendimo taikymo laikotarpiui. Jie eina pareigas, kol vadovaujantis 5 dalimi į jų vietą paskiriami kiti nariai arba iki savo kadencijos pabaigos.
   5.   Nariai gali būti pakeisti kitais nariais likusiam kadencijos laikui, jeigu:

               a)

               narys atsistatydina;

               b)

               narys nebegali veiksmingai dalyvauti forumo veikloje;

               c)

               narys nesilaiko Sutarties 339 straipsnio.

         6.   Narių vardai ir pavardės skelbiami Vidaus rinkos, pramonės, verslumo ir MVĮ generalinio direktorato svetainėje ir Komisijos ekspertų grupių ir kitų panašių subjektų registre (toliau – registras).
   Narių vardai ir pavardės registruojami, tvarkomi ir skelbiami pagal Reglamento (EB) Nr. 45/2001 nuostatas.
   5 straipsnis
   Veikla
   1.   Forumui pirmininkauja Komisijos atstovas. Jis Komisijai rengia galutinę veiklos ataskaitą.
   2.   Parengiamoji grupė (toliau – patarėjų grupė), siekdama parengti galutinę forumo ataskaitą, rengia diskusijas, pozicijos dokumentus ir nuomones. Patarėjų grupę sudaro kiekvieno forumo nario vyriausieji įgaliotiniai. Jai pirmininkauja Komisijos atstovas.
   3.   Susitaręs su Komisijos tarnybomis, forumas gali steigti pogrupius, kuriems forumas ar patarėjų grupė paveda nagrinėti specifinius klausimus. Tokie pogrupiai baigia veiklą, kai tik įvykdo jiems pavestą užduotį.
   4.   Komisijos atstovas gali prireikus kviesti forumo, patarėjų grupės ar pogrupių veikloje dalyvauti ekspertus, turinčius specialiųjų žinių kuriuo nors į darbotvarkę įtrauktu klausimu. Be to, Komisijos atstovas asmenims, organizacijoms (kaip apibrėžta ekspertų grupių horizontaliųjų taisyklių 8 taisyklės 3 dalyje) ir šalims kandidatėms gali suteikti stebėtojo statusą.
   5.   Forumo, patarėjų grupės ir pogrupių posėdžiai paprastai rengiami Komisijos patalpose. Komisija teikia sekretoriato paslaugas. Forumo, patarėjų grupės ir pogrupių posėdžiuose gali dalyvauti kiti suinteresuoti Komisijos pareigūnai.
   6.   Forumo nariai ir jų atstovai patarėjų grupėje ir pogrupiuose, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų išlaikyti profesinę paslaptį, taip pat Komisijos saugumo taisyklių dėl ES įslaptintos informacijos apsaugos, nustatytų Sprendimo 2001/844/EB, EAPB, Euratomas priede. Jei šių įpareigojimų nesilaikoma, Komisija gali imtis visų būtinų priemonių.
   7.   Komisija skelbia visus svarbius dokumentus apie forumo vykdomą veiklą (pvz., darbotvarkes, protokolus ir dalyvių pateiktą informaciją) – juos įtraukia į registrą arba registre pateikia nuorodą į specialią svetainę. Dokumentai neskelbiami, jeigu juos paviešinus būtų pakenkta viešajam arba privačiajam interesui, kaip apibrėžta Europos Parlamento ir Tarybos Reglamento (EB) Nr. 1049/2001 (3) 4 straipsnyje.
   Prireikus Komisija gali išversti į visas oficialiąsias Sąjungos kalbas visus ar dalį šių dokumentų.
   6 straipsnis
   Posėdžių išlaidos
   1.   Forumo, patarėjų grupės ir pogrupių veikloje dalyvaujantiems asmenims už jų teikiamas paslaugas neatlyginama.
   2.   Forumo, patarėjų grupės ir pogrupių veikloje dalyvaujančių asmenų patirtas kelionės ir pragyvenimo išlaidas atlygina Komisija pagal Komisijos taikomas nuostatas.
   3.   Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   7 straipsnis
   Taikymas
   Šis sprendimas nustoja galioti 2019 m. gruodžio 31 d.

      Priimta Briuselyje 2015 m. birželio 1 d.

            Komisijos vardu

         Elżbieta BIEŃKOWSKA

            Komisijos narė

      (1)  2001 m. lapkričio 29 d. Komisijos sprendimas 2001/844/EB, EAPB, Euratomas, iš dalies keičiantis jos darbo tvarkos taisykles (OL L 317, 2001 12 3, p. 1).

      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (3)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).


title: 2010/527/ES: 2010 m. gegužės 5 d. Europos Parlamento sprendimas dėl Europos narkotikų ir narkomanijos stebėsenos centro 2008 finansinių metų sąskaitų uždarymo

text:
25.9.2010

               LT

               Europos Sąjungos oficialusis leidinys

               L 252/163

         EUROPOS PARLAMENTO SPRENDIMAS
   2010 m. gegužės 5 d.
   dėl Europos narkotikų ir narkomanijos stebėsenos centro 2008 finansinių metų sąskaitų uždarymo
   (2010/527/ES)
   EUROPOS PARLAMENTAS,
   atsižvelgdamas į Europos narkotikų ir narkomanijos stebėsenos centro 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2008 finansinių metų metinių finansinių ataskaitų su Centro atsakymais (1),
   atsižvelgdamas į 2010 m. vasario 16 d. Tarybos rekomendaciją (5827/2010 – C7-0061/2010),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (3), ypač į jo 15 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7-0067/2010),

               1.

               pritaria Europos narkotikų ir narkomanijos stebėsenos centro 2008 finansinių metų sąskaitų uždarymui;

               2.

               paveda Pirmininkui perduoti šį sprendimą Europos narkotikų ir narkomanijos stebėsenos centro direktoriui, Tarybai, Komisijai bei Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 304, 2009 12 15, p. 148.

      (2)  OL L 248, 2002 9 16, p. 1.

      (3)  OL L 376, 2006 12 27, p. 1.

      (4)  OL L 357, 2002 12 31, p. 72.


title: 2010 m. gegužės 5 d. Europos Parlamento sprendimas dėl 2008 finansinių metų Europos Sąjungos bendrojo biudžeto įvykdymo patvirtinimo, IV skirsnis – Teisingumo Teismas

text:
25.9.2010

               LT

               Europos Sąjungos oficialusis leidinys

               L 252/85

         EUROPOS PARLAMENTO SPRENDIMAS
   2010 m. gegužės 5 d.
   dėl 2008 finansinių metų Europos Sąjungos bendrojo biudžeto įvykdymo patvirtinimo, IV skirsnis – Teisingumo Teismas
   (2010/500/ES)
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į Europos Bendrijų 2008 finansinių metų galutines metines ataskaitas, I tomas (C7–0175/2009) (2),
   atsižvelgdamas į Teisingumo Teismo 2008 m. atlikto vidaus audito metinę ataskaitą biudžeto įvykdymą tvirtinančiai institucijai,
   atsižvelgdamas į Europos Audito Rūmų 2008 finansinių metų biudžeto vykdymo metinę ataskaitą kartu su institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 274, 275 ir 276 straipsnius ir Sutarties dėl Europos Sąjungos veikimo 314 straipsnio 10 dalį, 317, 318 ir 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą (A7–0079/2010),

               1.

               patvirtina Teisingumo Teismo kancleriui, kad Teisingumo Teismo 2008 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 269, 2009 11 10, p. 1.

      (4)  OL C 273, 2009 11 13, p. 122.

      (5)  OL L 248, 2002 9 16, p. 1.
    ---documentbreak---

               25.9.2010

               LT

               Europos Sąjungos oficialusis leidinys

               L 252/86

         EUROPOS PARLAMENTO REZOLIUCIJA
   2010 m. gegužės 5 d.
   su pastabomis, sudarančiomis neatskiriamą Europos Parlamento sprendimo dėl 2008 finansinių metų Europos Sąjungos bendrojo biudžeto įvykdymo patvirtinimo dalį, IV skirsnis – Teisingumo Teismas
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į Europos Bendrijų 2008 finansinių metų galutines metines ataskaitas, I tomas (C7-0175/2009) (2),
   atsižvelgdamas į Teisingumo Teismo 2008 m. atlikto vidaus audito metinę ataskaitą biudžeto įvykdymą tvirtinančiai institucijai,
   atsižvelgdamas į Europos Audito Rūmų 2008 finansinių metų biudžeto vykdymo metinę ataskaitą kartu su institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 274, 275 ir 276 straipsnius ir Sutarties dėl Europos Sąjungos veikimo 314 straipsnio 10 dalį, 317, 318 ir 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5) (Finansinis reglamentas), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą (A7-0079/2010),

               1.

               pažymi, kad Europos Teisingumo Teismo (toliau – ETT) turimi įsipareigojimų asignavimai 2008 m. sudarė iš viso 297 mln. eurų (2007 m. – 275 mln. eurų), iš kurių 98,20 % buvo panaudoti; taigi panaudojimas buvo didesnis nei vidutiniškas kitų institucijų panaudojimas (95,67 %);

               2.

               pažymi, kad Audito Rūmai metinėje ataskaitoje nurodė, jog atlikus ETT sudarytos paslaugų teikimo sutarties (sudarytos užbaigus bendrą atvirą viešųjų pirkimų procedūrą su viena valstybe nare) auditą buvo nustatyti vidaus kontrolės sistemos trūkumai vykdant šią viešųjų pirkimų procedūrą; pažymi, kad Audito Rūmai nustatė, kad dėl minėtų trūkumų konkurso dalyviams buvo numatytas pernelyg trumpas laikas viešųjų pirkimų specifikacijoms gauti (pažeistas Finansinio reglamento 98 straipsnis), skelbime apie pirkimą buvo nurodyta, kad pasiūlymai turi būti teikiami tik viena kalba (Finansinio reglamento įgyvendinimo taisyklių (6) 125c straipsnio pažeidimas) ir kad vokai su pasiūlymais bus atplėšiami uždarame posėdyje (Įgyvendinimo taisyklių 118 straipsnio 3 dalies pažeidimas);

               3.

               pažymi, kad ETT paaiškino, kad, visų pirma tvarkaraštis, kuriame, nors ir buvo nustatyti labai trumpi terminai, atitinka Finansiniame reglamente oficialiai nustatytus terminus; atkreipia dėmesį į tai, kad trumpas terminas buvo nustatytas todėl, kad sutartis turėjo būti sudaryta iki tam tikros datos siekiant konkurso laimėtojui suteikti galimybę pradėti darbus iš karto, kai buvo baigtas naujas pastatų kompleksas, taip pat todėl, kad konkurso dalyviams reikėjo skirti pakankamai laiko parengti pasiūlymus;

               4.

               be to, atkreipia dėmesį į ETT paaiškinimą, jog skelbime apie pirkimą buvo nurodyta, jog pasiūlymai turi būti teikiami tik prancūzų kalba (kaip įprasta aptariamoje valstybėje narėje) tik dėl koordinavimo nebuvimo, nes sudarytos sutarties dokumentuose nurodyta, kad pasiūlymai gali būti teikiami bet kuria oficialiąja Europos Sąjungos kalba, taip pat paaiškinta, kad visiems konkurso dalyviams, pageidaujantiems dalyvauti vokų su pasiūlymais atplėšimo komisijos posėdyje, būtų buvę leista jame dalyvauti;

               5.

               pritaria Europos Audito Rūmų pasiūlymui, kad ETT turėtų gerinti viešųjų pirkimų procedūras siekiant padėti įgaliojimus suteikiančioms tarnyboms rengti viešųjų pirkimų procedūras ir kontroliuoti, ar vykdomi nustatyti reikalavimai;

               6.

               pažymi, kad be pastabų dėl minėtos viešųjų pirkimų procedūros, Audito Rūmų metinėje ataskaitoje Europos Teisingumo Teismui nepateikiama jokių kitų pastabų;

               7.

               su džiaugsmu pažymi veiksmingą neseniai įsteigto ETT Vidaus audito skyriaus darbą ir palankiai vertina jo pateiktas rekomendacijas dėl išlaidų patvirtinimo, leidimo dėl išlaidų suteikimo ir jų apmokėjimo, taip pat tai, kad į šias rekomendacijas atsižvelgta ir visų pirma atlikta delegavimo sistemos ir subdelegavimo sąlygų peržiūra, atliktas vidaus kontrolės sistemos vertinimas, padaugėjo ex post patikrinimų ir pagerintos dokumentacijos procedūros; be to, atkreipia dėmesį į audito dėl atitikties teisės aktuose nustatytiems įsipareigojimams, susijusiems su biudžeto ir finansų informacijos pranešimu ir atskleidimu, rezultatus, į kuriuos atsižvelgus buvo numatytos viešųjų sutarčių valdymo ir vidaus kontrolės gerinimo priemonės, taip pat į viešųjų pirkimų, skirtų bibliotekai, ir į kompensacinių išmokų auditų rezultatus;

               8.

               džiaugiasi tuo, kad nuolat mažėja ETT procedūrų trukmė, visų pirma labai sumažėjo prašymų priimti prejudicinį sprendimą procedūrų trukmė; mano, kad šis sumažėjimas vis dar yra nepakankamas; pažymi, kad sumažėjo baigtų bylų skaičius (333 sprendimai ir 161 nutartys, palyginti su 379 ir 172 atitinkamai 2007 m.), vis dėlto atkreipia dėmesį į tai, kad labai padaugėjo bylų dėl prašymų priimti prejudicinį sprendimą; be to, pažymi, kad nuo 1979 m. 2008 m. buvo gauta daugiausia bylų (592), todėl 2008 m. pabaigoje šiek tiek padaugėjo dar neišnagrinėtų bylų (767 bylos, palyginti su 741 byla 2007 m. pabaigoje);

               9.

               džiaugiasi, kad 2008 m. Pirmosios instancijos teismas išnagrinėjo 52 % daugiau bylų, bei tuo, kad šiek tiek, nors vis dar nepakankamai, sumažėjo bylų nagrinėjimo trukmė; vis dėlto pažymi, kad 2008 m. buvo išimtinai daug gautų bylų (629 gautos bylos, palyginti su 522 bylomis 2007 m.), todėl toliau daugėjo taip pat ir Pirmosios instancijos teismo dar neišnagrinėtų bylų (nuo 1 154 bylų 2007 m. iki 1 178 bylų 2008 m.);

               10.

               pažymi, kad Tarnautojų teismas, kurio sudėtis 2008 m. buvo pirmą kartą per trejus metus iš dalies atnaujinta, išnagrinėjo mažiau bylų negu 2007 m.; vis dėlto labai sumažėjus gautų ieškinių skaičiui (111 ieškiniai 2008 m., palyginti su 157 ieškiniais 2007 m.), labai sumažėjo ir dar neišnagrinėtų bylų skaičius (nuo 235 bylų 2007 m., iki 217 bylų 2008 m.);

               11.

               džiaugiasi tuo, kad taikoma nauja integruota valdymo ir finansų kontrolės sistema (SAP), veikianti nuo 2008 m. sausio 1 d., kuri trims ją taikančioms institucijoms (Taryba, ETT ir Audito Rūmai) suteikė galimybę sutaupyti biudžeto lėšų ir padidinti veiklos efektyvumą;

               12.

               džiaugiasi sėkmingų institucijų bendradarbiavimu su Audito Rūmais mokymo srityje;

               13.

               atkreipia dėmesį į tolesnius ETT veiksmus po to, kai Parlamentas ir Audito Rūmai ankstesniuose biudžeto įvykdymo patvirtinimuose ir ataskaitose pateikė pastabas, ir ypač džiaugiasi tuo, kad imtasi priemonių siekiant parengti pagalbinių darbuotojų atrankos procedūrą; vis dėlto apgailestauja dėl to, kad ETT nenoriai skelbia savo narių finansinių interesų deklaracijas, ir reikalauja, kad teismas nedelsdamas pradėtų įgyvendinti tokią praktiką;

               14.

               giria ETT už nustatytą praktiką į veiklos ataskaitą įtraukti skyrių, kuriame nurodomi veiksmai, kurių imtasi atitinkamais metais, atsižvelgus į ankstesnius Parlamento sprendimus dėl biudžeto įvykdymo patvirtinimo ir į Audito Rūmų ataskaitas.

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 269, 2009 11 10, p. 1.

      (4)  OL C 273, 2009 11 13, p. 122.

      (5)  OL L 248, 2002 9 16, p. 1.

      (6)  Komisijos 2002 m. gruodžio 23 d. Reglamentas (EB, Euratomas) Nr. 2342/2002, kuriuo nustatoma išsamios Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento įgyvendinimo taisyklės (OL L 357, 2002 12 31, p. 1).


title: 2012/364/ES: 2012 m. birželio 25 d. Tarybos sprendimas dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo

text:
7.7.2012

               LT

               Europos Sąjungos oficialusis leidinys

               L 177/5

         TARYBOS SPRENDIMAS
   2012 m. birželio 25 d.
   dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo
   (2012/364/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį, 114 straipsnio 1 dalį ir 207 straipsnio 2 dalį kartu su 218 straipsnio 9 dalimi,
   atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
   atsižvelgdama į Europos Komisijos pasiūlymą,
   kadangi:

               (1)

               į Europos ekonominės erdvės susitarimą (toliau – EEE susitarimas) turi būti įtrauktas 2008 m. liepos 9 d. Europos Parlamento ir Tarybos reglamentas (EB) Nr. 764/2008, nustatantis procedūras, susijusias su tam tikrų nacionalinių techninių taisyklių taikymu kitoje valstybėje narėje teisėtai parduodamiems gaminiams (2);

               (2)

               į EEE susitarimą turi būti įtrauktas 2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba susijusius akreditavimo ir rinkos priežiūros reikalavimus (3);

               (3)

               į EEE susitarimą turi būti įtrauktas 2008 m. liepos 9 d. Europos Parlamento ir Tarybos sprendimas Nr. 768/2008/EB dėl bendrosios gaminių pardavimo sistemos (4);

               (4)

               Sprendimu Nr. 768/2008/EB nustatomi būsimų teisės aktų, kuriais suderinamos gaminių pateikimo į rinką sąlygos, bendrieji principai bei orientacinės nuostatos ir galiojančių teisės aktų pamatinis dokumentas;

               (5)

               Reglamentu (EB) Nr. 764/2008 panaikinamas 1995 m. gruodžio 13 d. Europos Parlamento ir Tarybos sprendimas Nr. 3052/95/EB, nustatantis pasikeitimo informacija apie nacionalines priemones, neatitinkančias laisvo prekių judėjimo principo, tvarką Bendrijoje (5), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Reglamentą (EB) Nr. 764/2008;

               (6)

               Reglamentu (EB) Nr. 765/2008 panaikinamas 1993 m. vasario 8 d. Tarybos reglamentas (EEB) Nr. 339/93 dėl iš trečiųjų šalių importuojamų produktų tikrinimo siekiant nustatyti, ar jie atitinka produktų saugos taisykles (6), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Reglamentą (EB) Nr. 765/2008;

               (7)

               Sprendimu Nr. 768/2008/EB panaikinamas 1993 m. liepos 22 d. Tarybos sprendimas 93/465/EEB dėl modulių, taikomų įvairiuose atitikties įvertinimo procedūrų etapuose, ir atitikties ženklo „CE“ žymėjimo ir naudojimo taisyklių, skirtų naudoti techninio derinimo direktyvose (7), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Sprendimą Nr. 768/2008/EB;

               (8)

               todėl EEE susitarimo II priedas turėtų būti atitinkamai iš dalies pakeistas;

               (9)

               Sąjungos pozicija EEE jungtiniame komitete turėtų būti grindžiama pridedamu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjunga turi laikytis EEE jungtiniame komitete dėl siūlomo EEE susitarimo II priedo (Techniniai reglamentai, standartai, tyrimai ir sertifikavimas) pakeitimo, grindžiama prie šio sprendimo pridedamu EEE jungtinio komiteto sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. birželio 25 d.

            Tarybos vardu

            Pirmininkė

         C. ASHTON

      (1)  OL L 305, 1994 11 30, p. 6.

      (2)  OL L 218, 2008 8 13, p. 21.

      (3)  OL L 218, 2008 8 13, p. 30.

      (4)  OL L 218, 2008 8 13, p. 82.

      (5)  OL L 321, 1995 12 30, p. 1.

      (6)  OL L 40, 1993 2 17, p. 1.

      (7)  OL L 220, 1993 8 30, p. 23.

      PROJEKTAS
      EEE JUNGTINIO KOMITETO SPRENDIMAS Nr. …/2012
      … m. … … d.
      kuriuo iš dalies keičiamas EEE susitarimo II priedas (Techniniai reglamentai, standartai, tyrimai ir sertifikavimas)
      EEE JUNGTINIS KOMITETAS,
      atsižvelgdamas į Europos ekonominės erdvės susitarimą su pakeitimais, padarytais Protokolu, patikslinančiu Europos ekonominės erdvės susitarimą, ypač į jo 98 straipsnį,
      kadangi:

                  (1)

                  į Europos ekonominės erdvės susitarimą (toliau – EEE susitarimas) turi būti įtrauktas 2008 m. liepos 9 d. Europos Parlamento ir Tarybos reglamentas (EB) Nr. 764/2008, nustatantis procedūras, susijusias su tam tikrų nacionalinių techninių taisyklių taikymu kitoje valstybėje narėje teisėtai parduodamiems gaminiams (1);

                  (2)

                  į EEE susitarimą turi būti įtrauktas 2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba susijusius akreditavimo ir rinkos priežiūros reikalavimus (2);

                  (3)

                  į EEE susitarimą turi būti įtrauktas 2008 m. liepos 9 d. Europos Parlamento ir Tarybos sprendimas Nr. 768/2008/EB dėl bendrosios gaminių pardavimo sistemos (3);

                  (4)

                  Sprendime Nr. 768/2008/EB nustatomi būsimų teisės aktų, kuriais suderinamos gaminių pateikimo į rinką sąlygos, bendrieji principai bei orientacinės nuostatos ir galiojančių teisės aktų pamatinis dokumentas;

                  (5)

                  Reglamentu (EB) Nr. 764/2008 panaikinamas 1995 m. gruodžio 13 d. Europos Parlamento ir Tarybos sprendimas Nr. 3052/95/EB, nustatantis pasikeitimo informacija apie nacionalines priemones, neatitinkančias laisvo prekių judėjimo principo, tvarką Bendrijoje (4), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Reglamentą (EB) Nr. 764/2008;

                  (6)

                  Reglamentu (EB) Nr. 765/2008 panaikinamas 1993 m. vasario 8 d. Tarybos reglamentas (EEB) Nr. 339/93 dėl iš trečiųjų šalių importuojamų produktų tikrinimo siekiant nustatyti, ar jie atitinka produktų saugos taisykles (5), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Reglamentą (EB) Nr. 765/2008;

                  (7)

                  Sprendimu Nr. 768/2008/EB panaikinamas 1993 m. liepos 22 d. Tarybos sprendimas 93/465/EEB dėl modulių, taikomų įvairiuose atitikties įvertinimo procedūrų etapuose, ir atitikties ženklo „CE“ žymėjimo ir naudojimo taisyklių, skirtų naudoti techninio derinimo direktyvose (6), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Sprendimą Nr. 768//2008/EB;

                  (8)

                  todėl EEE susitarimo II priedas turėtų būti atitinkamai iš dalies pakeistas,

            PRIĖMĖ ŠĮ SPRENDIMĄ:
      1 straipsnis
      EEE susitarimo II priedo XIX skyrius iš dalies keičiamas taip:

                  1.

                  3b punktas (Tarybos reglamentas (EEB) Nr. 339/93) pakeičiamas taip:
                  „32008 R 0765: 2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba susijusius akreditavimo ir rinkos priežiūros reikalavimus ir panaikinantis Reglamentą (EEB) Nr. 339/93 (OL L 218, 2008 8 13, p. 30).
                  Reglamento nuostatos šio Susitarimo tikslais pritaikomos taip:

                              a)

                              4 straipsnio 2 dalis papildoma taip:
                              „Dėl produktų sektorių, kuriems taikomas Europos bendrijos ir Šveicarijos Konfederacijos susitarimas dėl atitikties vertinimo abipusio pripažinimo ir pagal kurio 1 straipsnio 2 ir 3 dalis ES ir Šveicarijos reikalavimai laikomi lygiaverčiais, Lichtenšteinas taip pat turi galimybę kreiptis į Šveicarijos akreditavimo įstaigą.“

                              b)

                              Remiantis 27–29 straipsniais, iš Lichtenšteino į kitas Susitariančiąsias šalis eksportuojami produktai gali būti tikrinami pasienio postuose.“

                  2.

                  3d punktas (Tarybos sprendimas 93/465/EEB) pakeičiamas taip:
                  „32008 D 0768: 2008 m. liepos 9 d. Europos Parlamento ir Tarybos sprendimas Nr. 768/2008/EB dėl bendrosios gaminių pardavimo sistemos ir panaikinantis Sprendimą 93/465/EEB (OL L 218, 2008 8 13, p. 82).“

                  3.

                  3f punktas (Europos Parlamento ir Tarybos sprendimas Nr. 3052/95/EB) pakeičiamas taip:
                  „32008 R 0764: 2008 m. liepos 9 d. Europos Parlamento ir Tarybos reglamentas (EB) Nr. 764/2008, nustatantis procedūras, susijusias su tam tikrų nacionalinių techninių taisyklių taikymu kitoje valstybėje narėje teisėtai parduodamiems gaminiams, ir panaikinantis Sprendimą Nr. 3052/95/EB (OL L 218, 2008 8 13, p. 21).
                  Reglamento nuostatos šio Susitarimo tikslais pritaikomos taip:
                  Reglamentas taikomas tik tiems produktams, kuriems taikoma Susitarimo 8 straipsnio 3 dalis.
                  Reglamentas netaikomas Lichtenšteino produktams, kuriems taikomas Susitarimo I priedas, II priedo XII ir XXVII skyriai ir 47 protokolas, tol, kol Lichtenšteinui taikomas Europos bendrijos ir Šveicarijos Konfederacijos susitarimas dėl prekybos žemės ūkio produktais.“

                  4.

                  3h punkte (Europos Parlamento ir Tarybos direktyva 2001/95/EB) įterpiama:
                  „su pakeitimais, padarytais:

                              —

                                 32008 R 0765: 2008 m. liepos 9 d. Europos Parlamento ir Tarybos reglamentu (EB) Nr. 765/2008 (OL L 218, 2008 8 13, p. 30).“

            2 straipsnis

         Europos Sąjungos oficialiojo leidinio EEE priede skelbtini reglamentų (EB) Nr. 764/2008 ir (EB) Nr. 765/2008 bei Sprendimo Nr. 768/2008/EB tekstai islandų ir norvegų kalbomis yra autentiški.
      3 straipsnis
      Šis sprendimas įsigalioja …, jei EEE jungtiniam komitetui pateikti visi pranešimai pagal EEE susitarimo 103 straipsnio 1 dalį (7).
      4 straipsnis
      Šis sprendimas skelbiamas Europos Sąjungos oficialiojo leidinio EEE dalyje ir EEE priede.

         Priimta Briuselyje

               EEE jungtinio komiteto vardu

               Pirmininkas

               EEE jungtinio komiteto sekretoriai

         (1)  OL L 218, 2008 8 13, p. 21.

         (2)  OL L 218, 2008 8 13, p. 30.

         (3)  OL L 218, 2008 8 13, p. 82.

         (4)  OL L 321, 1995 12 30, p. 1.

         (5)  OL L 40, 1993 2 17, p. 1.

         (6)  OL L 220, 1993 8 30, p. 23.

         (7)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2007/673/EB: 2007 m. spalio 15 d. Tarybos sprendimas, iš dalies keičiantis Tarybos aktą, patvirtinantį Europolo analizei skirtoms darbo byloms taikomas taisykles

text:
20.10.2007

               LT

               Europos Sąjungos oficialusis leidinys

               L 277/23

      TARYBOS SPRENDIMAS

   2007 m. spalio 15 d.
   iš dalies keičiantis Tarybos aktą, patvirtinantį Europolo analizei skirtoms darbo byloms taikomas taisykles
   (2007/673/EB)
   EUROPOS SĄJUNGOS TARYBA,
   atsižvelgdama į Konvenciją, parengtą vadovaujantis Europos Sąjungos sutarties K.3 straipsniu, dėl Europos policijos biuro įsteigimo (Europolo konvencija) (1), ypač į jos 10 straipsnio 1 dalį,
   atsižvelgdama į Suomijos Respublikos iniciatyvą,
   atsižvelgdama į Europos Parlamento nuomonę (2),
   atsižvelgdama į Europolo valdybos parengtą dokumento projektą,
   kadangi:

               (1)

               Europolo konvencijos III antraštinėje dalyje išdėstytos nuostatos dėl analizei skirtų darbo bylų; jų pakeitimai buvo įtraukti Protokolu, priimtu vadovaujantis Konvencijos dėl Europos policijos biuro įsteigimo (Europolo konvencija) 43 straipsnio 1 dalimi, iš dalies keičiančiu tą konvenciją; visų pirma buvo pakeisti Europolo konvencijos 10, 12, 16 ir 21 straipsniai, kuriais remiantis užvedama analizės darbo byla ir renkami, tvarkomi, naudojami bei naikinami joje saugomi asmens duomenys.

               (2)

               1998 m. lapkričio 3 d. Tarybos aktu (1999/C 26/01), patvirtinančiu Europolo analizei skirtoms darbo byloms taikomas taisykles (3), buvo priimtos įgyvendinimo taisyklės dėl analizei skirtų darbo bylų; minėtu Europolo konvencijos protokolu padarius pakeitimus, tas taisykles reikia iš dalies pakeisti; todėl minėtas aktas turėtų būti atitinkamai iš dalies pakeistas.

               (3)

               Pasikonsultavusi su Jungtine priežiūros institucija,

         PRIĖMĖ ŠĮ SPRENDIMĄ:
   1 straipsnis
   Tarybos aktas (1999/C 26/01), patvirtinantis Europolo analizei skirtoms darbo byloms taikomas taisykles, iš dalies keičiamas taip:

               1)

               3 straipsnio 1 dalies trečia pastraipa pakeičiama taip:
               „Gavus duomenis, kuo greičiau nusprendžiama, kurie duomenys turi būti įtraukti į konkrečią bylą.“;

               2)

               5 straipsnio 3 dalis pakeičiama taip:
               „3.   Šiame straipsnyje minėti pavedimai, įskaitant vėlesnius jų pakeitimus, teikiami Europolo konvencijos 12 straipsnyje nustatyta tvarka.“;

               3)

               7 straipsnis iš dalies keičiamas taip:

                           a)

                           1 dalies ketvirta pastraipa pakeičiama taip:
                           „Europolo konvencijos 12 straipsnio 4 dalyje numatytą peržiūrą, kurios metu nusprendžiama, ar reikia tęsti analizei skirtą darbo bylą, atlieka analizės proceso dalyviai. Vadovaudamasis šia peržiūra direktorius priima sprendimą dėl bylos tęsimo ar jos uždarymo. Direktorius apie savo sprendimą praneša Valdybai.“;

                           b)

                           3 dalis pakeičiama taip:
                           „3.   Asmens duomenys negali būti laikomi ilgiau negu nurodyta Europolo konvencijos 12 straipsnio 4 dalyje. Jei pratęsus analizei skirtą darbo bylą 6 straipsnio 3–6 dalyse nurodyti su asmenimis susiję duomenys laikomi byloje ilgiau nei penkerius metus, tai apie tai atitinkamai informuojama Jungtinė priežiūros institucija.“;

               4)

               12 straipsnis iš dalies keičiamas taip:

                           a)

                           2 dalies pirma pastraipa išbraukiama ir prieš antros pastraipos tekstą įrašomas skaičius „2“;

                           b)

                           3 dalis pakeičiama taip:
                           „3.   Analizę galima pradėti vykdyti, o analizės rezultatus pradėti skleisti iš karto po to, kai pagal Europolo konvencijos 12 straipsnio 1 dalį užvedama analizei skirta darbo byla. Tuo atveju, kai valdyba nurodo Europolo direktoriui iš dalies pakeisti bylos užvedimo pavedimą ar uždaryti bylą, duomenys, kurie negali būti įtraukti į bylą arba, jei byla uždaroma, visi toje byloje esantys duomenys turi būti nedelsiant sunaikinami.“;

               5)

               įterpiamas šis straipsnis:
               „12a straipsnis
               Europolo konvencijos 10 straipsnio 2 dalyje nurodyto analizės projekto dalyviams gauti duomenis teisė suteikiama tik po to, kai juos akredituoja Europolas ir jie baigia mokymus apie konkrečias jų pareigas pagal Europolo veiklą reglamentuojančius teisės aktus.“;

               6)

               15 straipsnio 4 ir 5 dalys išbraukiamos.

         2 straipsnis
   Šis sprendimas įsigalioja pirmą dieną nuo jo paskelbimo Europos Sąjungos oficialiajame leidinyje.

      Priimta Liuksemburge, 2007 m. spalio 15 d.

            Tarybos vardu

            Pirmininkas

         L. AMADO

      (1)  OL C 316, 1995 11 27, p. 2. Konvencija su paskutiniais pakeitimais, padarytais Protokolu, parengtu vadovaujantis Konvencijos dėl Europos policijos biuro įsteigimo (Europolo konvencijos) 43 straipsnio 1 dalimi, iš dalies keičiančiu tą konvenciją (OL C 2, 2004 1 6, p. 3).

      (2)  2007 m. rugsėjo 4 d. nuomonė (dar nepaskelbta Oficialiajame leidinyje).

      (3)  OL C 26, 1999 1 30, p. 1. Aktas su paskutiniais pakeitimais, padarytais 2002 m. gruodžio 19 d. Tarybos aktu, iš dalies pakeičiančiu Europolo darbuotojų tarnybos nuostatus (OL C 24, 2003 1 31, p. 1).


title: 2010/624/ES: 2010 m. spalio 14 d. Europos centrinio banko sprendimas dėl Sąjungos skolinimosi ir skolinimo operacijų, atliktų pagal Europos finansinės padėties stabilizavimo priemonę, administravimo (ECB/2010/17)

text:
20.10.2010

               LT

               Europos Sąjungos oficialusis leidinys

               L 275/10

         EUROPOS CENTRINIO BANKO SPRENDIMAS
   2010 m. spalio 14 d.
   dėl Sąjungos skolinimosi ir skolinimo operacijų, atliktų pagal Europos finansinės padėties stabilizavimo priemonę, administravimo
   (ECB/2010/17)
   (2010/624/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 122 straipsnio 2 dalį ir 132 straipsnio 1 dalį,
   atsižvelgdama į Europos centrinių bankų sistemos ir Europos centrinio banko statutą, ypač į jo 17 ir 21 straipsnius bei 34 straipsnio 1 dalį,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 8 straipsnį,
   kadangi:

               (1)

               Reglamentas (ES) Nr. 407/2010 numato galimybę Europos Sąjungos Tarybos sprendimu suteikti Sąjungos finansinę pagalbą paskolų arba kredito linijų forma valstybėms narėms, kurios patiria ar kurioms gresia patirti didelius ekonominius ar finansinius sutrikdymus dėl išimtinių, jų nekontroliuojamų aplinkybių.

               (2)

               Pagal Reglamento (ES) Nr. 407/2010 8 straipsnį Europos Komisija nustatys tvarką, kuri yra būtina paskoloms Europos centriniame banke administruoti. Iki atitinkamo mokėjimo dienos likus 14 TARGET2 sistemos darbo dienų, pagalbą gaunanti valstybė narė į ECB esančią sąskaitą perves pagrindinę paskolos dalies sumą ir mokėtinas paskolos palūkanas.

               (3)

               Siekdamas įvykdyti Reglamente (ES) Nr. 407/2010 ECB numatytus uždavinius, ECB mano esant tinkama atidaryti Komisijai ir pagalbą gaunančių valstybių narių nacionaliniams centriniams bankams specialias sąskaitas jų prašymu,

         PRIĖMĖ ŠĮ SPRENDIMĄ:
   1 straipsnis
   ECB vykdo uždavinius, susijusius su paskolų administravimu, ir atlieka mokėjimus, susijusius su Sąjungos skolinimo ir skolinimosi operacijomis pagal Europos finansinės padėties stabilizavimo priemonę, kaip nustatyta Reglamente (ES) Nr. 407/2010.
   2 straipsnis
   ECB Komisijos prašymu atidaro sąskaitas Komisijos vardu, o pagalbą gaunančios valstybės narės nacionalinio centrinio banko prašymu atidaro sąskaitas tokio nacionalinio centrinio banko vardu.
   3 straipsnis
   2 straipsnyje nurodytos sąskaitos naudojamos mokėjimams valstybėms narėms pagal Europos finansinės padėties stabilizavimo priemonę apdoroti.
   4 straipsnis
   Už per naktį likusį sąskaitos likutį ECB į tokių sąskaitų kreditą moka palūkanas, kurios atitinka ECB indėlių galimybės palūkanų normą faktiniu/360 pagrindu.
   5 straipsnis
   ECB vykdomoji valdyba imasi visų priemonių, būtinų šiam sprendimui įgyvendinti.
   6 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2010 m. spalio 14 d.

            ECB pirmininkas

         Jean-Claude TRICHET

      (1)  OL L 118, 2010 5 12, p. 1.


title: 2013/395/CFSP: 2013 m. liepos 25 d. Tarybos sprendimas 2013/395/BUSP, kuriuo atnaujinamas ir iš dalies keičiamas asmenų, grupių ir subjektų, kuriems taikomi Bendrosios pozicijos 2001/931/BUSP dėl konkrečių priemonių taikymo kovojant su terorizmu 2, 3 ir 4 straipsniai, sąrašas ir panaikinamas Sprendimas 2012/765/BUSP

text:
26.7.2013

               LT

               Europos Sąjungos oficialusis leidinys

               L 201/57

         TARYBOS SPRENDIMAS 2013/395/BUSP
   2013 m. liepos 25 d.
   kuriuo atnaujinamas ir iš dalies keičiamas asmenų, grupių ir subjektų, kuriems taikomi Bendrosios pozicijos 2001/931/BUSP dėl konkrečių priemonių taikymo kovojant su terorizmu 2, 3 ir 4 straipsniai, sąrašas ir panaikinamas Sprendimas 2012/765/BUSP
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2001 m. gruodžio 27 d. Taryba priėmė Bendrąją poziciją 2001/931/BUSP dėl konkrečių priemonių taikymo kovojant su terorizmu (1);

               (2)

               2012 m. gruodžio 10 d. Taryba priėmė Sprendimą 2012/765/BUSP, kuriuo atnaujinamas asmenų, grupių ir subjektų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąrašas (2);

               (3)

               pagal Bendrosios pozicijos 2001/931/BUSP 1 straipsnio 6 dalį, būtina atlikti išsamią asmenų, grupių ir subjektų, kuriems taikomas Sprendimas 2012/765/BUSP, sąrašo peržiūrą;

               (4)

               šiame sprendime pateikiami Tarybos atliktos asmenų, grupių ir subjektų, kuriems taikomi Bendrosios pozicijos 2001/931/BUSP 2, 3 ir 4 straipsniai, peržiūros rezultatai;

               (5)

               Taryba padarė išvadą, kad asmenys, grupės ir subjektai, kuriems taikomi Bendrosios pozicijos 2001/931/BUSP 2, 3 ir 4 straipsniai, yra susiję su teroro aktais, kaip apibrėžta Bendrosios pozicijos 2001/931/BUSP 1 straipsnio 2 ir 3 dalyse, kad kompetentinga institucija dėl jų yra priėmusi sprendimą, kaip apibrėžta tos bendrosios pozicijos 1 straipsnio 4 dalyje, ir kad jiems toliau turėtų būti taikomos toje bendrojoje pozicijoje numatytos specialios ribojamosios priemonės;

               (6)

               Taryba toliau nusprendė, kad papildoma grupė yra susijusi su teroro aktais, kaip apibrėžta Bendrosios pozicijos 2001/931/BUSP 1 straipsnio 2 ir 3 dalyse, kad kompetentinga institucija dėl tos grupės yra priėmusi sprendimą, kaip apibrėžta tos bendrosios pozicijos 1 straipsnio 4 dalyje, ir kad ji turėtų būti įtraukti į asmenų, grupių ir subjektų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąrašą. Sprendimas dėl grupės priskyrimo nedaro poveikio teisėtiems finansiniams pavedimams į Libaną ir Europos Sąjungos ir jos valstybių narių pagalbos teikimui, įskaitant humanitarinę pagalbą, Libane.

               (7)

               asmenų, grupių ir subjektų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąrašas turėtų būti atitinkamai atnaujintas ir turėtų būti panaikintas Sprendimas 2012/765/BUSP,

         PRIĖMĖ ŠĮ SPRENDIMĄ:
   1 straipsnis
   Asmenų, grupių ir subjektų, kuriems taikomi Bendrosios pozicijos 2001/931/BUSP 2, 3 ir 4 straipsniai, sąrašas pateikiamas šio sprendimo priede.
   2 straipsnis
   Sprendimas 2012/765/BUSP panaikinamas.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2013 m. liepos 25 d.

            Tarybos vardu

            Pirmininkas

         L. LINKEVIČIUS

      (1)  OL L 344, 2001 12 28, p. 93.

      (2)  OL L 337, 2012 12 11, p. 50.

      PRIEDAS

         1 straipsnyje nurodytas asmenų, grupių ir subjektų sąrašas

      1.   ASMENYS

                  1.

                  ABDOLLAHI Hamed (dar žinomas kaip Mustafa Abdullahi), gimęs 1960 m. rugpjūčio 11 d. Irane. Pasas: D9004878.

                  2.

                  AL-NASSER, Abdelkarim Hussein Mohamed, gimęs Al Ihsa (Saudo Arabija); Saudo Arabijos pilietis.

                  3.

                  AL YACOUB, Ibrahim Salih Mohammed, gimęs 1966 10 16 Tarut (Saudo Arabija); Saudo Arabijos pilietis.

                  4.

                  ARBABSIAR Manssor (dar žinomas kaip Mansour Arbabsiar), gimęs 1955 m. kovo 6 d. arba 15 d. Irane. Irano ir JAV pilietis. Pasas: C2002515 (Iranas); Pasas: 477845448 (JAV). Nacionalinės asmens tapatybės kortelės Nr.: 07442833, galioja iki 2016 m. kovo 15 d. (JAV vairuotojo pažymėjimas).

                  5.

                  BOUYERI, Mohammed (dar žinomas kaip Abu ZUBAIR; dar žinomas kaip SOBIAR; dar žinomas kaip Abu ZOUBAIR), gimęs 1978 03 08 Amsterdame (Nyderlandai) –„Hofstadgroep“ grupuotės narys.

                  6.

                  FAHAS, Sofiane Yacine, gimęs 1971 09 10 Alžyre (Alžyras) – „al-Takfir“ ir „al-Hijra“ narys.

                  7.

                  IZZ-AL-DIN, Hasan (dar žinomas kaip GARBAYA, Ahmed; dar žinomas kaip SA-ID; dar žinomas kaip SALWWAN, Samir), Libanas, gimęs 1963 m. Libane, Libano pilietis.

                  8.

                  MOHAMMED, Khalid Shaikh (dar žinomas kaip ALI, Salem; dar žinomas kaip BIN KHALID, Fahd Bin Adballah; dar žinomas kaip HENIN, Ashraf Refaat Nabith; dar žinomas kaip WADOOD, Khalid Adbul), gimęs 1965 04 14 arba 1964 03 01 Pakistane, paso Nr. 488555.

                  9.

                  SHAHLAI Abdul Reza (dar žinomas kaip Abdol Reza Shala'i, dar žinomas kaip Abd-al Reza Shalai, dar žinomas kaip Abdorreza Shahlai, dar žinomas kaip Abdolreza Shahla'i, dar žinomas kaip Abdul-Reza Shahlaee, dar žinomas kaip Hajj Yusef, dar žinomas kaip Haji Yusif, dar žinomas kaip Hajji Yasir, dar žinomas kaip Hajji Yusif, dar žinomas kaip Yusuf Abu-al-Karkh), gimęs apie 1957 m. Irane. Adresai: 1) Kermanshah, Iranas, 2) Mehrano karinė bazė, Ilamo provincija, Iranas.

                  10.

                  SHAKURI Ali Gholam, gimęs apie 1965 m. Teherane, Iranas.

                  11.

                  SOLEIMANI Qasem (dar žinomas kaip Ghasem Soleymani, dar žinomas kaip Qasmi Sulayman, dar žinomas kaip Qasem Soleymani, dar žinomas kaip Qasem Solaimani, dar žinomas kaip Qasem Salimani, dar žinomas kaip Qasem Solemani, dar žinomas kaip Qasem Sulaimani, dar žinomas kaip Qasem Sulemani), gimęs 1957 m. kovo 11 d. Irane. Irano pilietis. Pasas: 008827 (Irano diplomatinis), išduotas 1999 m. Laipsnis: generolas majoras.

            2.   GRUPĖS IR SUBJEKTAI

                  1.

                  „Abu Nidal Organisation“ („Abu Nidal organizacija“) – „ANO“ (dar žinoma kaip „Fatah Revolutionary Council“ („Fatah Revoliucinė Taryba“); dar žinoma kaip „Arab Revolutionary Brigades“ („Arabų revoliucinės brigados“); dar žinoma kaip „Black September“ („Juodasis rugsėjis“); dar žinoma kaip „Revolutionary Organisation of Socialist Muslims“ („Musulmonų socialistų revoliucinė organizacija“)).

                  2.

                  „Al-Aqsa Martyrs' Brigade“ („Al-Aqsa kankinių brigada“).

                  3.

                  „Al-Aqsa e.V.“.

                  4.

                  „Al-Takfir“ ir „Al-Hijra“.

                  5.

                  „Babbar Khalsa“.

                  6.

                  „Communist Party of the Philippines“ („Filipinų komunistų partija“), įskaitant „New People's Army“ – „NPA“ („Nauja tautų armija“ – „NTA“), Filipinai.

                  7.

                  „Gama'a al-Islamiyya“ (dar žinoma kaip „Al-Gama'a al-Islamiyya“) („Islamic Group“ – „IG“ („Islamo grupė“ – „IG“)).

                  8.

                  „İslami Büyük Doğu Akıncılar Cephesi“ – „IBDA-C“ – („Great Islamic Eastern Warriors Front“ („Didysis islamo rytų karių frontas“)).

                  9.

                  „Hamas“, įskaitant „Hamas-Izz al-Din al-Qassem“.

                  10.

                  „Hizballah Military Wing“ („Hizballah karinis sparnas“) (dar žinomas kaip „Hezbollah Military Wing“, dar žinomas kaip „Hizbullah Military Wing“, dar žinomas kaip „Hizbollah Military Wing“, dar žinomas kaip „Hezballah Military Wing“, dar žinomas kaip „Hisbollah Military Wing“, dar žinomas kaip „Hizbu'llah Military Wing“, dar žinomas kaip „Hizb Allah Military Wing“, dar žinomas kaip „Jihad Council“ („Džihado taryba“) (ir visi jam atsiskaitantys padaliniai, įskaitant External Security Organisation (Išorės saugumo organizaciją)).

                  11.

                  „Hizbul Mujahideen“ – „HM“.

                  12.

                  „Hofstadgroep“ grupuotė.

                  13.

                  „Holy Land Foundation for Relief and Development“ („Šventosios Žemės paramos ir plėtros fondas“).

                  14.

                  „International Sikh Youth Federation“ – „ISYF“ („Tarptautinė sikų jaunimo federacija“– „TSJF“)

                  15.

                  „Khalistan Zindabad Force“ – „KZF“ („Khalistano Zindabad pajėgos“ – „KZF“)

                  16.

                  „Kurdistan Workers' Party“ – „PKK“ („Kurdistano darbininkų partija“ – „PKK“) (dar žinoma kaip „KADEK“; dar žinoma kaip „KONGRA-GEL“).

                  17.

                  „Liberation Tigers of Tamil Eelam“ – „LTTE“ („Tamil Eelamo išlaisvinimo tigrai“ – „TEIT“).

                  18.

                  „Ejército de Liberación Nacional“ („Nacionalinė išlaisvinimo armija“).

                  19.

                  „Palestinian Islamic Jihad“ – „PIJ“ („Palestinos islamo Jihad“ – „PIJ“).

                  20.

                  „Popular Front for the Liberation of Palestine“ – „PFLP“ („Palestinos išlaisvinimo liaudies frontas“ – „PILF“).

                  21.

                  „Popular Front for the Liberation of Palestine – General Command“ („Palestinos išlaisvinimo liaudies fronto Aukščiausioji vadovybė“) (dar žinoma kaip „PFLP – General Command“ („PILF Aukščiausioji vadovybė“)).

                  22.

                  „Fuerzas armadas revolucionarias de Colombia“ – „FARC“ („Revolutionary Armed Forces of Colombia“ („Kolumbijos revoliucinės ginkluotosios pajėgos“)).

                  23.

                  „Devrimci Halk Kurtuluș Partisi-Cephesi – DHKP/C“ (dar žinoma kaip „Devrimci Sol“ („Revolutionary Left“ („Revoliucinė kairė“); dar žinoma kaip „Dev Sol“) („Revolutionary People's Liberation Army/Front/Party“ („Revoliucinė liaudies išlaisvinimo armija / frontas / partija“)).

                  24.

                  „Sendero Luminoso“ – „SL“ („Shining Path“ („Šviečiantis kelias“)).

                  25.

                  „Stichting Al Aqsa“ (dar žinoma kaip „Stichting Al Aqsa Nederland“; dar žinoma kaip „Al Aqsa Nederland“).

                  26.

                  „Teyrbazen Azadiya Kurdistan“ grupuotė – „TAK“ (dar žinoma kaip „Kurdistan Freedom Falcons“ („Kurdistano laisvės sakalai“); dar žinoma kaip „Kurdistan Freedom Hawks“ („Kurdistano laisvės vanagai“)).